Þingræður haldnar á Alþingi Íslendinga



Herra forseti. Þar sem ekki tókst að drepa þetta frv. við 2. umr., vil ég leyfa mér að flytja brtt. við 1. gr. þess á þá lund, að í staðinn fyrir, að sveitarstjórnum (bæjarstjórnum og hreppsnefndum) sé heimilt að leggja sérstakt gjald á kvikmyndasýningar, komi: Bæjarstjórn Reykjavíkur er heimilt að leggja sérstakt gjald á almennar kvikmyndasýningar, aðrar en sýningar íslenzkra kvikmynda og fræðslukvikmynda. - Ég vil, að það sé skýrt tekið fram, að þetta gjald verði hvorki tekið af fræðslukvikmyndum né íslenzkum kvikmyndum. Íslenzkir kvikmyndaframleiðendur eiga við örðugleika að stríða. Hafa aðgöngumiðar á þessar sýningar verið seldir háu verði, en samt hafa þeir í fæstum tilfellum náð upp í kostnaðinn, sem þeir hafa haft af kvikmyndatökunni. Ég álít því, að slíkar kvikmyndir eigi ekki að skattleggja, því að það mundi torvelda fyrir íslenzkum mönnum að taka íslenzkar kvikmyndir, sem er þó góðra gjalda vert. - Tel ég sjálfsagt að binda þessa heimild við Reykjavík, þar sem hér er verið að biðja um skattálagningu í staðinn fyrir skatt, sem hefur verið innheimtur hér í Reykjavík frá reykvískum kvikmyndahúsum. En nú fer mjög að halla svo undan fæti fyrir slíkum rekstri í fámennum kaupstöðum og kauptúnum, að hann er ekki fær um að rísa undir þeirri skattálagningu, sem hér um ræðir. - Vil ég leyfa mér að afhenda forseta þessa skriflegu brtt.

Forseti (BSt): Mér hefur borizt skrifleg brtt. frá hv. 6. landsk. þm. (HV). - Þessi brtt. er skrifleg og of seint fram komin, og þarf tvöföld afbrigði.



Herra forseti. Í raun og veru má segja, að þessi brtt. sé meinlaus, en ég tel líka, að hún sé óþörf, sérstaklega eftir að d. veitti áðan í ekki ósvipuðu tilfelli almenna heimild þar sem heiðni kom frá einu sveitarfélagi. Ef heimildin hefði þar verið takmörkuð, hefði verið eðlilegra að takmarka þetta einungis við Reykjavík. En þar sem það var ekki gert, er samræmi í því að hafa almenna heimild hér. Út af því atriði, að kvikmyndasýningar annars staðar leggist niður, verð ég að segja, að það kemur ekki til þess. Sveitarstjórnirnar haga ekki störfum sínum þannig, að þær banni í raun og veru kvikmyndasýningar. Er því engin hætta af þessu í framkvæmd. - Varðandi hitt atriðið, sem væri bezt að bera upp í tvennu lagi, þá er ómögulegt að hafa á móti því út af fyrir sig. Það er óþarft, því að þetta er aðeins heimild fyrir sveitarstjórnir. En ef fyrri till. verður samþ., þarf að breyta 3. gr.



Herra forseti. Ég álít eðlilegt að takmarka þetta ekki við Reykjavík. Eftir því, sem ég bezt veit, þó að ég hafi litla þekkingu á málinu, þá er þannig ástatt, að sætagjald, sem er innheimt, er ranglátt. Þegar sú greiðsla var ákveðin, var miðað við, að kvikmyndahúsin væru fullsetin. En nú er sætagjaldið óeðlilegt vegna þess, að nú standa þráfaldlega mörg sæti auð á kvikmyndasýningum. Þessi skattálagning getur því verið auðfarin leið til þess að gera kvikmyndahúsunum ómögulegt að starfa. Ég held þess vegna, að það sé til bóta að veita öðrum en Reykjavík þessa heimild til að leggja gjöld á. Ég vil ekki, að seinni hluti till. sé felldur niður. Ég geri ekki ráð fyrir, að gjaldið verði lagt á þessa tegund kvikmynda. En úr því að till. er fram komin og ef hún verður felld, þá gefur það undir fótinn um það atriði, að þingið hafi ekki viljað útiloka, að gjöld væru lögð á þessar kvikmyndir. Þess vegna er verra að fella þessa till. Ég vil sérstaklega mælast til, að hv. þm. beri till. fram í tvennu lagi. Þá get ég greitt atkvæði gegn fyrri lið hennar, en með þeim seinni.

Síðara atriðið verður borið fram sem varatill.

Forseti (BSt): Mér hefur borizt svo hljóðandi skrifleg varatill. frá hv. 6. landsk. þm. (HV): „Aftan við greinina bætist: aðrar en sýningar íslenzkra kvikmynda og fræðslukvikmynda.“ Till. er skrifleg og of seint fram komin, og þarf því tvöföld afbrigði.

forseti (BSt): Þrátt fyrir það að hér hafa verið samþ. breyt. á frv., sem gera það að verkum, að þau þurfa að ganga aftur til Nd. og jafnvel megi búast við, að Nd. fallist ekki á þessar breyt. og sendi eitt eða fleiri af þessum frv. hingað aftur, geri ég þó ráð fyrir, að þetta verði síðasti fundur d. á þessu þingi. Það getur að vísu komið fyrir, að nauðsynlegt þyki að kalla saman fund, en ég geri þó ráð fyrir hinu. Ég vil þá í fyrsta lagi biðja um umboð til þess að ganga frá tveimur síðustu fundargerðum d. og skoða þær samþ. án atkvgr., ef enginn mælir því í gegn. Í öðru lagi og einkum vil ég leyfa mér að þakka þdm. fyrir samvinnuna á þessu þingi og ágæta samvinnu við mig sem forseta deildarinnar. En þó að allir eigi þar hlut að máli, vil ég þó sérstaklega þakka starfsmönnum d. aðstoð við mig, bæði varaforsetum og skrifurum deildarinnar. Ég vil óska öllum þdm., sem eiga heima utan þessa bæjar, góðrar heimferðar og góðrar heimkomu, og öllum þm. óska ég alls hins bezta og þó sérstaklega þess, að þetta ár, sem nú er ekki langt liðið á, verði þeim farsælt.



Ég vil leyfa mér að bera fram þakkir til forseta, og veit ég, að ég mæli þar fyrir munn allra þdm. Þakka ég honum fyrir ágætt samstarf á þessu þingi, góða og röggsama fundarstjórn og óhlutdrægni í fundarstjórnarstarfi. Vil ég leyfa mér að óska honum góðrar heimferðar, heillar heimkomu og góðs og farsæls árs. Bið ég hv. þdm. að taka undir þessar óskir mínar. - Deildarmenn risu úr sætum.

Forseti (BSt): Ég þakka hv. 4. þm. Reykv. hlý orð í minn garð og þm. undirtektirnar. Endurtek ég óskir mínar og segi fundi slitið. b. Í neðri deild. Á 70. fundi í Nd., 24. jan., að lokinni dagskrá, mælti